YuRIDIK ShAXSLAR TOMONIDAN ISTE’MOL QILINGAN ELEKTR ENERGIYASI UChUN TO‘LOV MUDDATI O‘TGAN DEBITOR QARZLARNI MAJBURIY TARTIBDA UNDIRISh TO‘G‘RISIDAGI YO‘RIQNOMANI TASDIQLASh HAQIDA

O‘zbekiston Respublikasining “Davlat soliq xizmati to‘g‘risida”gi Qonuni va O‘zbekiston Respublikasi Vazirlar Mahkamasining 2004-yil 1-noyabrdagi 511-sonli qaroriga muvofiq, O‘zbekiston Respublikasi Davlat soliq qo‘mitasi, Oliy xo‘jalik sudi va Adliya vazirligi qaror qiladilar:
 1. Yuridik shaxslar tomonidan iste’mol qilingan elektr energiyasi uchun to‘lov muddati o‘tgan debitor qarzlarni majburiy tartibda undirish to‘g‘risidagi Yo‘riqnoma ilovaga asosan tasdiqlansin.
 2. Ushbu qaror O‘zbekiston Respublikasi Adliya vazirligida davlat ro‘yxatidan o‘tgandan o‘n kundan so‘ng kuchga kiritilsin.
 1. Mazkur Yo‘riqnoma Vazirlar Mahkamasining 2004-yil 1-noyabrdagi “Elektr energiyasidan foydalanganlik uchun hisob-kitob qilish mexanizmini tubdan takomillashtirish chora-tadbirlari to‘g‘risida”gi 511-sonli qaroriga asosan ishlab chiqilgan bo‘lib, unda iste’mol qilingan elektr energiyasi uchun yuridik shaxslardan (keyingi matnlarda — “iste’molchi” deb ataladi) to‘lov muddati o‘tgan debitor qarz summalarini majburiy undirish bo‘yicha vakolatli idoralarning arizalari asosida xo‘jalik sudlari tomonidan berilgan ijro hujjatlarini bajarilishini ta’minlashda soliq idoralari, “O‘zbekenergo” davlat aksiyadorlik kompaniyasi va Adliya vazirligi huzuridagi sud qarorlarini ijro etish, sudlar faoliyatini moddiy-texnika jihatidan va moliyaviy ta’minlash departamenti (keyingi matnlarda — “Departament” deb ataladi) o‘rtasidagi faoliyatni tartibga soladi. 
 2. Yuridik shaxslar ro‘yxatga olingan joydagi davlat soliq idoralari elektr energiya bilan ta’minlovchi tashkilotlar tomonidan taqdim etiladigan reyestr asosida, iste’mol qilingan va to‘lov muddati o‘tgan debitor qarzlarni iste’molchilarning mol-mulki hisobidan undirish ishlarini O‘zbekiston Respublikasi Xo‘jalik protsessual kodeksining (keyingi matnlarda — “XPK” deb yuritiladi) 102—111-moddalarida belgilangan tartibda amalga oshiradi. 
 3. Elektr energiya bilan ta’minlovchi tashkilot tomonidan taqdim etilgan reyestrda keltirilgan iste’molchilar ro‘yxatini olgan soliq idorasi uch ish kuni davomida undiruvni ularning mol-mulkiga qaratish to‘g‘risida xo‘jalik sudiga ariza bilan murojaat qiladi (ariza namunasi 1-ilovada keltirilgan).
 Bunda, qarzdorlikni mol-mulkka qaratish to‘g‘risidagi arizaning bir nusxasi soliq idorasi tomonidan iste’molchiga topshirilgan bo‘lishi lozim.
 4. Ariza soliq idorasi boshlig‘i yoki uning o‘rinbosari tomonidan imzolanib, unga quyidagi hujjatlar ilova qilinadi:
 a) arizaning bir nusxasi iste’molchiga topshirilganligini tasdiqlovchi hujjat; 
 b) iste’molchi bilan elektr bilan ta’minlovchi korxona o‘rtasida tuzilgan hamda ularning mansabdor shaxslari (rahbarlik funksiyalarini bajaruvchi vakolatli shaxslar hamda buxgalteriya hisobi va moliyaviy boshqaruv funksiyalarini bajaruvchi shaxslar) tomonidan tasdiqlangan o‘zaro hisob-kitoblar to‘g‘risidagi taqqoslash dalolatnomasi;
 v) to‘lov muddati o‘tgan debitor qarzni undirish bo‘yicha xizmat ko‘rsatuvchi bankka taqdim etilgan va bank tomonidan qabul qilinganligi hamda qarzdorning hisob varaqasida pul mablag‘i yo‘qligi haqida belgi qo‘yilgan to‘lov topshiriqnomasining nusxasi; 
 g) elektr energiyasi yetkazib berish hamda o‘zaro hisob-kitoblar to‘g‘risida energiya bilan ta’minlovchi tashkilot va iste’molchi o‘rtasida tuzilgan shartnoma nusxasi. 
 5. Xo‘jalik sudi soliq idorasi tomonidan taqdim etilgan arizani qonunda belgilangan tartib va muddatlarda undiruvni qarzdorning mol-mulkiga qaratish to‘g‘risida sud buyrug‘i berish masalasini ko‘rib chiqadi. 
 Mazkur toifadagi arizalarning ko‘rib chiqilishi yuzasidan 2-ilovaga muvofiq har chorakda keyingi chorak birinchi oyining 10-sanasiga qadar “O‘zbekenergo” DAKning viloyat hududiy bo‘limi boshlig‘i, viloyat davlat soliq boshqarmasining boshlig‘i va viloyat xo‘jalik sudining raisi tomonidan uch tomonlama taqqoslash ishlari amalga oshiriladi.
 Amalga oshirilgan ishlarning natijalari bo‘yicha har chorakda keyingi chorak birinchi oyining 10-sanasiga qadar “O‘zbekenergo” DAKga, Davlat soliq qo‘mitasiga va Oliy xo‘jalik sudiga hisobot taqdim etib boriladi. 
 6. Xo‘jalik sudi to‘lov muddati o‘tgan debitor qarzlarni iste’molchi – yuridik shaxslarning mol-mulki hisobidan undirib olish to‘g‘risidagi sud buyruqlarini bevosita qarzdor korxona joylashgan joydagi tegishli viloyat (shahar) davlat soliq boshqarmalariga yuboradi. Viloyat (shahar) davlat soliq boshqarmalari tomonidan ushbu sud buyruqlarini ertasidan kechiktirmay tuman (shahar) davlat soliq inspeksiyalariga yuboriladi.
 Bunda, majburiy ijroga taqdim qilinadigan ijro hujjatlari “Sud hujjatlari va boshqa organlar hujjatlarini ijro etish to‘g‘risida”gi O‘zbekiston Respublikasi Qonunining 8-moddasi talablari asosida quyidagi tartibda rasmiylashtirilishi lozim:
 a) ijro hujjatini bergan sudning nomi;
 b) ijro hujjati berilgan ish va uning tartib raqami;
 v) ijro etilishi shart bo‘lgan sud hujjati qabul qilingan sana;
 g) undiruvchi va qarzdorning nomi, ularning manzillari; 
 d) sud hujjatining qaror qismi;
 e) sud hujjati qonuniy kuchga kirgan sana;
 j) ijro hujjati berilgan sana va uni ijroga topshirish muddati.
 7. Tuman (shahar) davlat soliq inspeksiyasi viloyat davlat soliq boshqarmasidan ijro hujjatini qabul qilib olgandan keyin uni maxsus kitobda ro‘yxatdan o‘tkazib, ikki ish kunidan kechiktirmasdan majburiy tartibda ijrosini ta’minlash uchun tegishli tuman (shahar) sud ijrochilari bo‘limiga kuzatuv xati bilan topshiradi.
 
 Kuzatuv xatida qarzdor korxonaning joylashgan manzili, xizmat ko‘rsatuvchi bank nomi, bankdagi depozit hisob raqami, identifikatsion raqami, mazkur ijro hujjati bo‘yicha qarzdor korxona tomonidan to‘lab berilgan summa va undirilmay qolgan qarz miqdori, shuningdek, “O‘zbekenergo” DAK tegishli korxonasining bankda ochilgan maxsus tranzit hisob raqami ko‘rsatilgan bo‘lishi lozim.
 8. Tuman (shahar) sud ijrochilari bo‘limi ijro hujjatlarining “Sud hujjatlari va boshqa organlar hujjatlarini ijro etish to‘g‘risida”gi Qonunning 8, 27-moddalari talablari asosida rasmiylashtirilganligini hamda belgilangan tartibdagi kuzatuv xati asosida taqdim etilayotganligini tekshirib qabul qilib oladi va ularning ijrosini ushbu Qonun talablari asosida amalga oshiradi. 
 
 Agar ijro hujjati tegishli tartibda rasmiylashtirilmagan bo‘lsa, sud ijrochisi “Sud hujjatlari va boshqa organlar hujjatlarini ijro etish to‘g‘risida”gi Qonunning 24-moddasida belgilangan tartibda tegishli qaror chiqarib, ijro hujjatini uni taqdim qilgan soliq idorasiga uch kunlik muddat ichida qaytarib yuboradi.
 Soliq idorasi 3 ish kuni ichida ijro hujjatlarini rasmiylashtirilishida yo‘l qo‘ygan kamchiliklarni bartaraf etib, uni belgilangan talablar asosida qayta rasmiylashtirgan holda sud ijrochisiga topshiradi.
 Ijro hujjatining yo‘l qo‘yilgan nuqsonlarni bartaraf qilish uchun qaytarib yuborilishi bunday nuqsonlar bartaraf qilinganidan keyin ijro hujjatini sud ijrochisiga ikkinchi marotaba umumiy tartibda taqdim etish uchun to‘sqinlik qilmaydi.
 Ijro hujjati ushbu Yo‘riqnomaning 7-bandi ikkinchi xatboshida ko‘rsatilgan kuzatuv xati bilan taqdim etilmasa, qabul qilinmaydi. 
 9. Xo‘jalik sudi tomonidan berilgan ijro hujjatidagi talablar noaniq bo‘lsa, sud ijrochisi ushbu ijro hujjatini tushuntirib berishni so‘rab ijro hujjatini bergan xo‘jalik sudiga ariza bilan murojaat qiladi.
 Xo‘jalik sudi tomonidan ushbu murojaat “Sud hujjatlari va boshqa organlar hujjatlarini ijro etish to‘g‘risida”gi Qonunning 31-moddasida belgilangan 10 kunlik muddatda ko‘rib chiqiladi va natijalari yuzasidan tegishli sud ijrochilari bo‘limiga yozma ravishda tushuntirish beriladi. 
 10. Ijro hujjati yuzasidan olib borilayotgan majburiy ijro harakatlari xo‘jalik sudlari tomonidan to‘xtatilgan yoki kechiktirilgan taqdirda, tegishli sud ijrochilari bo‘limi va soliq idoralariga bu haqda kuzatuv xati bilan birga xo‘jalik sudining majburiy ijro harakatlarini to‘xtatish yoki kechiktirish to‘g‘risidagi ajrimi ham taqdim etiladi.
 11. Xo‘jalik sudlarining qarorlariga asosan berilgan ijro hujjatlarining ijrosini ta’minlashda bank yoki boshqa kredit tashkiloti tomonidan qonunbuzilish holatlariga yo‘l qo‘yilganligi sud ijrochisi tomonidan aniqlanganda, bu haqda sud ijrochisi tegishli dalolatnoma tuzadi va “Sud hujjatlari va boshqa organlar hujjatlarini ijro etish to‘g‘risida”gi Qonunning 81-moddasi hamda XPKning 218-moddasida belgilangan javobgarlik masalasini hal etish uchun mazkur dalolatnomani ilova qilgan holda tegishli ariza bilan o‘zi joylashgan joydagi xo‘jalik sudiga murojaat qiladi.
 Ushbu ariza xo‘jalik sudi tomonidan XPKning 125-moddasida belgilangan muddatda va tartibda hal etilib, qabul qilingan sud hujjati besh kunlik muddatda tegishli sud ijrochilari bo‘limiga yuboriladi.
 12. Xo‘jalik sudlarining ushbu toifadagi ijro hujjatlarini majburiy tartibda ijro etish jarayonida sodir etilgan O‘zbekiston Respublikasi Jinoyat kodeksining 232-233-moddalarida ko‘rsatilgan qonunbuzilish holatlari bo‘yicha sud ijrochisi jinoiy javobgarlik masalasini hal etish uchun o‘zi joylashgan joydagi jinoyat ishlari bo‘yicha tuman (shahar) sudiga to‘plangan hujjatlarni ilova qilgan holda ariza bilan murojaat qiladi.
 Tuman (shahar) sud ijrochilari bo‘limlari va davlat soliq inspeksiyalari o‘rtasida xo‘jalik sudlarining ushbu toifadagi ijro hujjatlarining harakati yuzasidan har oyda keyingi oyning 5-sanasiga qadar 3-ilovadagi shakl bo‘yicha tezkor ma’lumotlar almashinib boriladi. 
 Viloyat (shahar) davlat soliq boshqarmalari va Departamentning hududiy boshqarmalari o‘rtasida ushbu toifadagi ijro hujjatlarining harakati yuzasidan har chorak yakunlari bo‘yicha tuman(shahar)lardan olingan ma’lumotlar asosida taqqoslash ishlari amalga oshirilib, natijalari bo‘yicha Davlat soliq qo‘mitasi va Departamentga mazkur Yo‘riqnomaning 4-ilovadagi shaklga muvofiq keyingi chorak birinchi oyining 10-sanasiga qadar hisobot taqdim etib boriladi.
 13. Ijro hujjatida ko‘rsatilgan qarz summasini undirish uchun sud ijrochisi tomonidan qarzdorning undiruv qaratilishi mumkin bo‘lgan mol-mulki yoki daromadlarini qidirish yuzasidan qonunda yo‘l qo‘yiladigan doirada ko‘rilgan choralar natijasiz bo‘lsa, ijro hujjati “Sud hujjatlari va boshqa organlar hujjatlarini ijro etish to‘g‘risida”gi Qonunning tegishli moddasiga asosan belgilangan tartibda qaror chiqarilib, uni taqdim qilgan soliq idorasiga qaytaradi.
 Soliq idoralari ushbu tartibda qaytarilgan ijro hujjatlarini kelib tushgan kundan boshlab 3 ish kuni ichida qarzdor korxona yoki tashkilotni “bankrot” deb e’tirof etish to‘g‘risida xo‘jalik sudiga, agar qarzdor fermer xo‘jaligi bo‘lsa “Fermer xo‘jaligi to‘g‘risida”gi Qonunning 35-moddasiga asosan, yoki xususiy korxona bo‘lsa “Xususiy korxona to‘g‘risida”gi Qonunning 3-moddasiga asosan fuqarolik ishlari bo‘yicha sudga belgilangan tartibda murojaat qilish uchun tegishli energiya bilan ta’minlovchi tashkilotga yuboradi.
 Mazkur tartibda qaytarilgan ijro hujjatlari yuzasidan davlat soliq idoralari va energiya bilan ta’minlovchi tashkilotlar o‘rtasida 5-ilovaga muvofiq har oyda keyingi oyning 5-sanasiga qadar viloyat davlat soliq boshqarmasi boshlig‘i hamda “O‘zbekenergo” DAKning hududiy bo‘limi boshlig‘i tomonidan taqqoslash ishlari amalga oshiriladi.
 Amalga oshirilgan ishlar yuzasidan har oyda keyingi oyning 5-sanasiga qadar Davlat soliq qo‘mitasiga va “O‘zbekenergo” DAKga hisobot taqdim etib boriladi.
 14. Sud ijrochilari tomonidan qarzdor korxona va tashkilotlarning mol-mulki hisobidan undirilgan pul mablag‘lari ijro harakatlarini amalga oshirish xarajatlari qoplangandan keyin soliq idoralari tomonidan taqdim etilgan kuzatuv xatida ko‘rsatilgan “O‘zbekenergo” DAK tegishli korxonasining maxsus tranzit hisob-raqamiga o‘tkaziladi.
 15. Soliq idorasi tomonidan majburiy tartibda ijro etish uchun sud ijrochilari bo‘limiga taqdim etilgan ushbu toifadagi ijro hujjatida ko‘rsatilgan summa to‘liq undirilgandan so‘ng, “O‘zbekenergo” DAKning tegishli korxonasi o‘zi tomonidan qo‘yilgan to‘lov topshiriqnomalarini ijrosiz qaytarib oladi va bu haqda ijro hujjatining majburiy ijrosini amalga oshirgan sud ijrochilari bo‘limi hamda tegishli soliq idorasiga yozma ma’lumot beradi.
 16. Ushbu Yo‘riqnoma “O‘zbekenergo” davlat-aksiyadorlik kompaniyasi bilan kelishilgan.